b"\n_START_ARTICLE_\nVanko\xc5\xa1tanc\n_START_SECTION_\nVsebina\n_START_PARAGRAPH_\nV knjigi so spretno obdelani standardni obrazci kme\xc4\x8dkega \xc5\xbeanra, ki so postavljeni v ozek dru\xc5\xbebeni kontekst neimenovane prekmurske vasi. Dogajalni \xc4\x8das je nekje na za\xc4\x8detku druge polovice dvajsetega stoletja. Zna\xc4\x8dilen avtorjev element, ki v zgodbi predstavlja osrednjo vlogo, je dojemanje sveta onstran racionaliziranih vedenjskih in mi\xc5\xa1ljenjskih pravil. Ta element pooseblja va\xc5\xa1ki potepuh Duplin, ki ima individualna pota sklepanja, nenadzorovane \xc4\x8dustvene vzgibe in se zato te\xc5\xbeko soo\xc4\x8di z realnim svetom. Kot majhnega ga naj bi mati zapustila v logu med trobenticami, kar ga kot privid spremlja vse \xc5\xbeivljenje. Kot va\xc5\xa1ka sirota, ki hodi od hi\xc5\xa1e do hi\xc5\xa1e in prosi za hrano ter preno\xc4\x8di\xc5\xa1\xc4\x8de, se za nekaj \xc4\x8dasa ustali pri Popovih, pri \xc5\xa0tefanu - Brezi in njegovi materi, Rezi. Pomaga jima pri dnevnih opravilih, kot sta oranje in skrb za \xc5\xbeivali, ko pa je sam, se predaja fantaziranju in sanjarjenju. Z Brezo postaneta dobra prijatelja in zaupnika. To ustaljeno dru\xc5\xbeinsko razmerje zmoti Brezina zagledanost v va\xc5\xa1ko lepotico Silvijo. S tem se spremeni prej nerazdru\xc5\xbeljivo prijateljstvo med bodo\xc4\x8dim gospodarjem hi\xc5\xa1e in hlapcem. Duplin je zaradi svoje posebnosti namre\xc4\x8d \xc5\xbee vnaprej obsojen na \xc5\xbeivljenje brez \xc5\xbeenske, zato mu \xc5\xa1e toliko bolj zme\xc5\xa1a glavo Brezino sanjarjenje o Silviji in njunih intimnih trenutkih. Njena podoba se mu tako prikupi, da se s\xc4\x8dasoma vanjo zaljubi. Ta mu ljubezni ne vra\xc4\x8da, kar ga popolnoma zlomi. V zgodbi se \xc4\x8duti tudi zapostavljanje prijateljstva zaradi ljubezni do \xc5\xbeenske. Breza vedno bolj pozablja na Duplina, ki spozna mnoge \xc4\x8dlove\xc5\xa1ke lastnosti, zaradi katerih kruto pristane na realnih tleh. Tudi mati se te\xc5\xbeko sprijazni s snaho v hi\xc5\xa1i. No\xc4\x8de namre\xc4\x8d dopustiti, da bi mlado in novo zamenjalo staro. Med materjo in Brezo je Duplin vedno vmesni \xc4\x8dlen, kljub temu, da je va\xc5\xa1ki klate\xc5\xbe. Breza ga nemalokrat izkoristi za re\xc5\xa1evanje te\xc5\xbeav, vendar mu Duplin s svojo otro\xc5\xa1ko naivnostjo nikoli ne zameri. Na tak na\xc4\x8din bla\xc5\xbei odnos med materjo in sinom, ki pa se z Duplinovim na\xc4\x8dinom dojemanja ljubezenske zagledanosti postopoma za\xc4\x8dne krhati. Duplin se v stiskah zate\xc4\x8de v naravo, ki jo ob\xc4\x8duti v vsej svoji pojavnosti. Tu se ka\xc5\xbee \xc5\xa1e ena njegova lastnost, zna namre\xc4\x8d ob\xc4\x8dudovati drugim samoumevne stvari, saj se zaveda minljivosti njihove lepote. Iskreno hrepenenje po sprejetosti in ljubezni je torej gonilo dogajanja in osrednja tema avtorjeve literature. Usodna mo\xc4\x8d Silvije, ki jo Duplin dojema kot fantazijsko figuro, ki s\xc4\x8dasoma preraste v obsedenost, je povod za nadaljnje dogodke. Zgodba o dojemanju sveta, ki na svojstven na\xc4\x8din prikazuje komi\xc4\x8dno in tragi\xc4\x8dno obenem, ima tako hkrati tudi velik metafori\xc4\x8den pomen.\n_START_SECTION_\nZbirka\n_START_PARAGRAPH_\nKnjiga spada v Zbirko Doma\xc4\x8da knji\xc5\xbeevnost, ki jo izdaja Pomurska zalo\xc5\xbeba. Avtorji, katerih dela spadajo v omenjeno zbirko so tudi Franjo Fran\xc4\x8di\xc4\x8d, Edvard Flisar, Pavle Zidar, Mi\xc5\xa1ko Kranjec, Mate Dolenc in mnogi drugi.\n_START_SECTION_\nPriredbe\n_START_PARAGRAPH_\nPo knjigi je bil posnet film Traktor, ljubezen in rock'n'roll, katerega re\xc5\xbeiser in glavni gralec je Branko Djuri\xc4\x87 Djuro.\n_START_SECTION_\nIzdaja\n_START_PARAGRAPH_\nPovest je bila izdana pri Pomurski zalo\xc5\xbebi leta 1994. (COBISS)"